
1η  Νοεμβρίου

Πανήγυρη

ΑΝΤΙΦΩΝΟ ΚΑΤΑ ΤΗΝ ΕΙΣΟΔΟ                                                                                         

Ας χαρούμε όλοι εν Κυρίω, τιμώντας σήμερα τη μνήμη όλων των Αγίων, για την εορτή των οποίων χαίρονται οι άγγελοι και εξυμνούν τον Υιό του Θεού.                        (Απαγγέλλεται το Δόξα εν υψίστοις)

ΣΥΝΑΠΤΗ ΔΕΗΣΗ

Παντοδύναμε και αιώνιε Θεέ, Eσύ ο οποίος μας αξιώνεις να τιμούμε με μία και μόνη πανήγυρη τις αξιομισθίες όλων μαζί των Αγίων Σου, χάρη σ΄ αυτό το πλήθος των ικετών, χορήγησέ μας, Σε παρακαλούμε, την ποθητή αφθονία του Ελέους Σου. Διά του Κυρίου μας Ιησού Χριστού, του Υιού Σου, ο οποίος  είναι Θεός και μαζί με Εσένα και το Άγιο Πνεύμα ζει και βασιλεύει στους αιώνες των αιώνων.

ΠΡΩΤΟ ΑΝΑΓΝΩΣΜΑ

Ανάγνωσμα από το βιβλίο της Αποκάλυψης του Ιωάννη  (7,2-4,9-14)	

Εγώ, ο Ιωάννης, είδα άλλον άγγελο να ανεβαίνει απ΄ εκεί που ανατέλλει ο ήλιος και να κρατά τη σφραγίδα του ζωντανού Θεού. Και φώναξε με δυνατή φωνή στους τέσσερις αγγέλους που είχαν εντολή να βλάψουν τη γη και τη θάλασσα. Και τους είπε: «Μη βλάψετε τη γη, μήτε τη θάλασσα, μήτε τα δένδρα, μέχρι που να σφραγίσουμε τους δούλους του Θεού μας πάνω στα μέτωπά τους». Κι άκουσα τον αριθμό των σφραγισμένων, εκατό σαράντα τέσσερις χιλιάδες σφραγισμένοι από κάθε φυλή των υιών του Ισραήλ. Και μετά απ΄ αυτά είδα ένα μεγάλο πλήθος, που κανένας δε μπορούσε να το απαριθμήσει, από κάθε έθνος, φυλή και λαό και γλώσσα, να στέκεται μπροστά στον Θρόνο και μπροστά στο Αρνί. Φορούσαν λευκές στολές και κρατούσαν φοίνικες στα χέρια τους και φώναζαν με δυνατή φωνή λέγοντας: «Η σωτηρία ανήκει στο Θεό μας, που κάθεται στον Θρόνο και στο Αρνί». Κι όλοι οι άγγελοι στέκονταν γύρω απ΄ το θρόνο κι απ΄ τους πρεσβυτέρους και τα τέσσερα ζωντανά όντα. Κι έπεσαν με τα πρόσωπά τους κατά γης, μπροστά στον Θρόνο και προσκύνησαν τον Θεό, λέγοντας: «Αμήν! Η ευλογία και η δόξα και η σοφία, η ευχαριστία, η τιμή, η δύναμη και η εξουσία, ανήκουν στο Θεό μας, στους αιώνες των αιώνων. Αμήν». Τότε ένας απ΄ τους πρεσβυτέρους μου είπε: «Αυτοί που φορούν τις λευκές στολές ποιοι είναι κι από πού έρχονται;». Και του είπα: «Κύριε μου, εσύ ξέρεις». Κι αυτός μου είπε: «Είναι αυτοί που έρχονται από τη μεγάλη θλίψη. Αυτοί έπλυναν τις στολές των και τις λεύκαναν μέσα στο Αίμα του Αρνιού».		 		                                                                           Λόγος του Κυρίου									
ΑΝΤΙΦΩΝΙΚΟΣ ΨΑΛΜΟΣ                                  Ψαλμός 24(1-2.3-4αβ.5-6)

Αντίφωνο:	              Μακάριοι οι πνευματικά φτωχοί, 
                            διότι σ΄ αυτούς ανήκει η Βασιλεία των Ουρανών 

Του Κυρίου είναι η γη και η πληρότητά της,*
η οικουμένη κι όλοι οι κάτοικοί της.
Διότι Αυτός επάνω στις θάλασσες τη θεμελίωσε*
κι επάνω στους ποταμούς τη στερέωσε. Αντ.

Ποιος θ΄ ανέβει στο όρος του Κυρίου;*
Ποιος θα σταθεί στον τόπο Του τον άγιο;
[bookmark: _GoBack]Όποιος έχει καθαρή καρδιά και αθώα χέρια,+
όποιος δεν κατέφυγε σε ψεύτικα είδωλα,*
ούτε και ορκίστηκε με δόλο. Αντ.

Αυτός από τον Κύριο θα λάβει ευλογία*
και θα δικαιωθεί από τον Θεό τον Σωτήρα του.
Αυτή εδώ είναι η γενεά που Τον αναζητάει,*
που το πρόσωπο του Θεού του Ιακώβ αναζητάει. Αντ.

ΔΕΥΤΕΡΟ ΑΝΑΓΝΩΣΜΑ 

Ανάγνωσμα από την πρώτη Επιστολή του Αποστόλου Ιωάννη
                                                                                                                                   (3,1-2)

Αγαπητοί,	κοιτάξτε πόσο μεγάλη αγάπη μας έχει δώσει ο Πατέρας, ώστε να ονομαστούμε παιδιά του Θεού και είμαστε! Για τον λόγο αυτό ο κόσμος δε μας γνωρίζει, διότι δε γνώρισε Εκείνον. Αγαπητοί μου, τώρα είμαστε παιδιά του Θεού, αλλά ακόμα δε φανερώθηκε το τι θα γίνουμε. Γνωρίζουμε πως, όταν φανερωθεί, θα γίνουμε όμοιοι με Εκείνον, διότι θα Τον δούμε, όπως ακριβώς είναι. Όποιος λοιπόν, με εμπιστοσύνη στον Χριστό έχει αυτή την ελπίδα, προετοιμάζεται. Καθαρίζει τον εαυτόν του από την αμαρτία, έχοντας ως πρότυπο την καθαρότητα Εκείνου.								                             Λόγος του Κυρίου										
ΠΡΟΚΕΙΜΕΝΟ ΕΥΑΓΓΕΛΙΟΥ               -Αλληλούια-                        Μτ 5,12α

«Ελάτε σε μένα όλοι όσοι κοπιάζετε και είστε φορτωμένοι κι εγώ θα σας αναπαύσω», λέει ο Κύριος.

ΕΥΑΓΓΕΛΙΟ

Ανάγνωσμα από το κατά Ματθαίο Άγιο Ευαγγέλιο               (5,1-12α)	

Τον καιρό εκείνο, ο Ιησούς, όταν είδε τα πλήθη, ανέβηκε στο όρος και αφού κάθισε, Τον πλησίασαν οι μαθητές του. Κι Εκείνος άνοιξε το στόμα Του και τους δίδασκε, λέγοντας: «Μακάριοι οι πνευματικά πτωχοί, διότι σ΄ αυτούς ανήκει η Βασιλεία των Ουρανών. Μακάριοι όσοι πενθούν, διότι αυτοί θα παρηγορηθούν. Μακάριοι οι πράοι, διότι αυτοί θα κληρονομήσουν τη γη. Μακάριοι όσοι πεινούν και διψούν τη δικαιοσύνη, διότι αυτοί θα χορτάσουν. Μακάριοι οι ελεήμονες, διότι αυτοί θα ελεηθούν. Μακάριοι όσοι είναι καθαροί στην καρδιά, διότι αυτοί θα δουν τον Θεό. Μακάριοι οι ειρηνοποιοί, διότι αυτοί θα ονομαστούν γιοι του Θεού. Μακάριοι όσοι καταδιώκονται για τη δικαιοσύνη, διότι σ΄ αυτούς ανήκει η Βασιλεία των Ουρανών. Μακάριοι είστε όταν σας βρίσουν και σας καταδιώξουν και πουν εναντίον σας κάθε κακό, λέγοντας ψέματα εξαιτίας μου. Να χαίρεστε και να αγάλλεστε, επειδή η ανταμοιβή σας θα είναι μεγάλη στους Ουρανούς».								      Λόγος του Κυρίου

		ΔΕΗΣΕΙΣ ΤΩΝ ΠΙΣΤΩΝ

Αδελφοί αγαπητοί, 
Έχοντας εμπιστοσύνη στη μεσιτεία των Αγίων, ας απευθύνουμε στον Κύριο θερμή ικεσία για όλους τους ανθρώπους, λέγοντας:

-Εισάκουσέ μας, Κύριε 

- Για όλους τους βαπτισμένους, ώστε να βαδίζουν στον δρόμο της τελειότητας και της αγιοσύνης, ας παρακαλέσουμε τον Κύριο.

- Γι΄ αυτούς που κυβερνούν τα έθνη, ώστε να προάγουν με επιτυχία τη δικαιοσύνη και την αγάπη μεταξύ των λαών, ας παρακαλέσουμε τον Κύριο.

- Για τα αδέλφια μας, που πενθούν ή υποφέρουν ώστε να βρουν παρηγοριά, αυτοί που πεινούν και διψούν να βρουν έλεος και αυτοί που δυστυχούν ευσπλαχνία, ας παρακαλέσουμε τον Κύριο. 

- Για όλους εμάς, που εορτάζουμε χαρμόσυνα τη δόξα όλων των Αγίων, ώστε να συναριθμιστούμε κι εμείς στην κοινωνία τους, μπροστά στον Θρόνο του Υψίστου, ας παρακαλέσουμε τον Κύριο.

+ Προστάτευε, Κύριε, τον λαό Σου, που Σε ικετεύει και χάριζε του τα αγαθά Σου, ώστε απαλλαγμένος από τις βιοτικές μέριμνες, να αναζητά την Ουράνια Ευτυχία και να την αποκτήσει. Διά του Ιησού Χριστού, του Κυρίου μας, ο οποίος ζει και βασιλεύει στους αιώνες των αιώνων. 

ΔΕΗΣΗ ΠΡΟΣΚΟΜΙΔΗΣ

Δέξου με ευαρέσκεια, Κύριε, τα δώρα τα οποία προσφέρουμε προς τιμήν όλων των Αγίων και εφόσον πιστεύουμε ότι ήδη έχουν εξασφαλίσει την αθανασία τους, αξίωσέ μας να τους αισθανόμαστε ότι φροντίζουν για τη σωτηρία μας. Διά του Ιησού Χριστού του Κυρίου μας, ο οποίος ζει και βασιλεύει στους αιώνες των αιώνων.

ΑΝΤΙΦΩΝΟ ΚΑΤΑ ΤΗΝ ΚΟΙΝΩΝΙΑ                                       	     Μτ 5,8-10

Μακάριοι οι καθαροί στην καρδιά, διότι αυτοί θα δουν τον Θεό. Μακάριοι οι ειρηνοποιοί, διότι θα ονομασθούν υιοί του Θεού. Μακάριοι όσοι καταδιώκονται για τη δικαιοσύνη, διότι σ΄ αυτούς ανήκει η Βασιλεία των Ουρανών.

ΔΕΗΣΗ ΜΕΤΑ ΤΗΝ ΚΟΙΝΩΝΙΑ

Θεέ Πατέρα, Εσένα προσκυνούμε, τον μόνο Άγιο και θαυμαστό, στο πρόσωπο όλων των Αγίων Σου, και επικαλούμαστε τη Χάρη Σου, η οποία μας επιτρέπει να κατακτήσουμε την αγιοσύνη στην πληρότητά της, για να περάσουμε από την τράπεζα αυτή των οδοιπόρων στο συμπόσιο της Ουράνιας Πατρίδας. Διά του Ιησού Χριστού  του Κυρίου μας, ο οποίος ζει και βασιλεύει στους αιώνες  των αιώνων.
